CELEX: C2007/155/65
Language: mt
Date: 2007-07-07 00:00:00
Title: Kawża T-158/07: Rikors ippreżentat fis - 7 ta' Mejju 2007 — COFAC vs Il-Kummissjoni

7.7.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 155/36
            
         Rikors ippreżentat fis -7 ta' Mejju 2007 — COFAC vs Il-Kummissjoni
   (Kawża T-158/07)
   (2007/C 155/65)
   Lingwa tal-kawża: Il-Portugiż
   Partijiet
   
      Rikorrenti: Cooperativa de Formação e Animação Cultural, crl (Liżbona, il-Portugall) (rappreżentant: Luís Gomes, avukat)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla, skond l-Artikolu 230KE, id-deċiżjoni tal-Kummissjoni D(2005)13066, tat-3 ta' Ġunju 2005, li tnaqqas l-ammont ta' l-għajnuna tal-Fond Soċjali Ewropew (FSE) mogħtija lir-rikorrenti permezz tad-deċiżjoni Nru C(87)0860, tat-30 ta' April 1987, C(87) 0860 (każ Nru 880707 P1)
            
         
               —
            
            
               tikkundanna lill-Kummissjoni tal-Komunitajiet Ewropej tbati l-ispejjeż.
            
         Motivi u argumenti prinċipali
   Fl-1 ta' Marzu 2007 ġiet innotifikata lir-rikorrenti d-deċiżjoni tal-Kummissjoni li tnaqqas għal EUR 25 291,75 l-għajnuna finanzjarja mogħtija permezz tad-deċiżjoni tat-30 ta' April 1987, C(87) 0860, abbażi tal-konstatazzjoni li “hemm indizji ta' irregolaritajiet preżunti fit-twettiq ta' xi wħud mill-azzjonijiet ta' formazzjoni professjonali kofinanzjati mill-FSE, […] wara l-proċeduri penali li jirrigwardaw l-amministrazzjoni u l-użu effettiv ta' l-għajnuna mogħtija […] fid-dawl tal-bdil fit-tqassim ta' l-ispejjeż u tal-finanzjament li jirriżultaw mill-proċedura skond id-deċiżjonijiet ġurisdizzjonali jew verifika/eżami mill-ġdid tal-kontijiet fir-rigward ta' l-entitajiet ikkonċernati”.
   Madankollu, il-proċedura ġudizzjarja Portugiza mibdija fir-rigward tar-rikorrenti ntemmet b'deċiżjoni ta' preskrizzjoni, u għaldaqstant minn dan ma tista' tiġi dedotta l-ebda indikazzjoni fir-rigward tat-tnaqqis.
   Wara dan, l-awtoritajiet nazzjonali qatt ma nnotifikaw lir-rikorrenti abbozz definittiv tar-riżultati tal-verifiki jew eżami mill-ġdid tal-kontijiet, li fil-konklużjonijiet tagħha hija bl-ebda mod ma intervjeniet, u f'kull każ qatt sabiex tiddefendi ruħha mill-akkużi ta' tibdil fil-kriterji ta' tqassim ta' l-ispejjeż u tal-finanzjament tal-proġett.
   Skond ġurisprudenza stabbilita tal-Qorti tal-Ġustizzja, deċiżjoni tal-Kummissjoni li tnaqqas jew tneħħi għajnuna finanzjarja mogħtija mill-FSE tista' tkun, direttament u individwalment, ta' dannu għall-benefiċjarji ta' l-istess għajnuna.
   Ir-rikorrenti qatt ma kellha l-possibbiltà li b'mod utli tesponi quddiem il-Kummissjoni l-opinjoni tagħha fir-rigward tat-tnaqqis ta' l-għajnuna, u minħabba f'hekk id-deċiżjoni adottata mill-Kummissjoni hija illegali u għandha, għaldaqstant, tiġi annullata.
   Minn dan isegwi li l-imsemmija deċiżjoni ġiet adottata bi ksur tad-drittijiet tad-difiża, li jikkostitwixxu prinċipju fundamentali tad-dritt Komunitarju, li abbażi tiegħu kull persuna li fir-rigward tagħha jistgħu jittieħdu deċiżjonijiet li jikkawżaw dannu kunsiderevoli lill-interessi tagħha għandha tingħata l-possibbiltà li b'mod utli tesponi l-opinjoni tagħha fir-rigward ta' l-elementi li fuqhom tkun ibbażata d-deċiżjoni in kwistjoni.